
Az alvás és a mosdóhasználat szükséglete az óvodás korú gyermekek életében

A szükségletek szabályozzák az ember mindennapjait, hatással van a közérzetünkre, a viselkedésünkre és az érzelmeinkre. Az alapszükségletekhez tartozó mosdóhasználat és alvás szükségletei és annak körülményei indokolatlanul szorulnak háttérbe. Ezek elengedhetetlenek a jól léthez és a fejlődéshez.
A gyermekek viselkedését befolyásolja a szükségleti igényük és azok kielégülése. Amikor a gyermekek szükségleteiről beszélünk, többségében a magasabb rendű szükségleteket, mint például a társakkal való kapcsolat igényét vagy a játék szükségletét említik az óvodapedagógusok. Az alap fiziológiai szükségletek megléte és kielégültsége nélkül az említett magasabb rendű szükségletek igénye sem jelenik meg és nem elégül ki, ami erősen visszavethet a gyermek fejlődését.
A dolgozat első részében átfogó képet kaphatunk általánosságban a gyermeki szükségletekről és megérthetjük az alvás és a mosdóhasználat szokásának jelenségét, azok nehézségeit és rendellenességeit. Az elméleti háttér kidolgozása során felvetődött néhány hipotézis, amelyek igazolására vagy cáfolására a kutatás szolgál alapul, amelyet a dolgozat második részében mutatunk be. A dolgozat alapjául szolgáló kvantitatív szemléletű, kérdőíves kutatási módszert alkalmazva vizsgáltam az óvodás korú gyermekek alvási és mosdó használati szokásait. Megfigyelésünk tárgya a gyermekek mosdóhasználati szokása volt.
A szakirodalmak (Ranschburg, 2012) alapján arra következtethetünk, hogy a szülők és az óvodapedagógusok fontosnak tartják a gyermekek alvását, továbbá tesznek is annak érdekében, hogy megfelelő mennyiségű időt és körülményt biztosítsanak a számukra. Továbbá a mosdóhasználat esetében is azt feltételezzük, hogy az óvodapedagógusok igyekeznek megteremteni a gyermekek számára biztonságos, intim környezetet, hogy akadályok nélkül kielégíthessék szükségleteiket.
Kutatásunk és a téma feldolgozása hiánypótló az óvodapedagógia tudományterületén, ezért különösen fontosnak gondoljuk annak tárgyalását. A téma kutatása még kezdetleges, továbbá a szakirodalmak bővülését is fontosnak tartjuk, ami az óvodapedagógusok munkáját segíthetné elő.
Cél, hogy a kutatás konkrét problémák megoldását segítse elő. Az alvással és a mosdóhasználttal összefüggő vizsgálatok által megközelíthető az óvodás korú gyermekek alvás és mosdóhasználati szokásainak megértése, amely szakmai iránymutatást biztosíthat a szülők és pedagógusok számára a gyermekközpontú gyakorlat alkalmazásában, amelynek az alapja a gyermekek szükségleteinek figyelembevétele.



